Document ID: /roh_data/filtered/fineweb-2-filterrobots_roh.jsonl.gz/40428

Pervia ils pretschs volatils sin ils martgads d'energia dovran concerns d'energia dapli meds finanzials per il commerzi d'electricitad. Dapi la guerra en l'Ucraina è questa fluctuaziun creschida en ina furma fin uss anc betg enconuschenta. Uschia s'augmenta il basegn da liquiditad fermamain per las interpresas d'energia. In'interrupziun nuncontrollada d'in concern pli grond possia periclitar il provediment d'electricitad.
Quai vul il Cussegl federal evitar ed examinescha perquai in fond d'urgenza per concerns d'energia ch'èn relevants per l'entir sistem. Ina proposta duess esser sin maisa per la sessiun da stad dal parlament. La finamira è da garantir il provediment d'electricitad en Svizra, era sche la situaziun sin ils martgads sa pegiurass.
Cavigelli beneventa fond
Il cusseglier guvernativ dal Grischun, Mario Cavigelli, che presidiescha conferenza dals directur d'energia dals chantuns beneventa il pachet per il sectur d'electricitad. Il privel ch'ins pudess dar en ina rusna saja qua e quai er per la Repower e la branscha en Grischun.